NARIADENIE KOMISIE (ES) č. 2158/2005
z 23. decembra 2005,
ktorým sa mení a dopĺňa nariadenie Rady (ES) č. 32/2000, pokiaľ ide o predĺženie platnosti colných kvót Spoločenstva pre výrobky z juty a kokosových vlákien
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 32/2000 zo 17. decembra 1999, ktorým sa otvárajú colné kvóty Spoločenstva, záväzné podľa Všeobecnej dohody o clách a obchode (GATT), a určité ďalšie colné kvóty Spoločenstva a ustanovuje ich správa a ktorým sa ustanovujú podrobné pravidlá úpravy týchto kvót a ktorým sa zrušuje nariadenie Rady (ES) č. 1808/95 (1), a najmä na druhú zarážku článku 9 ods. 1 písm. b) tohto nariadenia,
keďže:
(1)
v súlade so svojou ponukou v rámci Konferencie Organizácie Spojených národov o obchode a rozvoji (UNCTAD) a popri svojom všeobecnom systéme preferencií (VSP), Spoločenstvo v roku 1971 zaviedlo colné preferencie pre výrobky z juty a kokosových vlákien s pôvodom v niektorých rozvojových krajinách. Tieto preferencie mali podobu postupného znižovania cla podľa Spoločného colného sadzobníka a od roku 1978 do 31. decembra 1994 podobu úplného pozastavenia tohto cla.
(2)
Od nadobudnutia účinnosti všeobecného systému preferencií v roku 1995 Spoločenstvo popri GATT otvorilo autonómne colné kvóty s nulovou colnou sadzbou pre presne stanovené množstvá výrobkov z juty a kokosových vlákien. Platnosť colných kvót otvorených pre tieto výrobky na základe nariadenia (ES) č. 32/2000 bola predĺžená do 31. decembra 2005 na základe nariadenia Komisie (ES) č. 25/2005 (2).
(3)
Keďže na základe nariadenia Rady (ES) č. 980/2005 z 27. júna 2005, ktorým sa uplatňujú všeobecné colné preferencie (3), bola platnosť systému VSP predĺžená do 31. decembra 2008, colný režim pre výrobky z juty a kokosových vlákien by tiež mal byť predĺžený do 31. decembra 2008.
(4)
Nariadenie (ES) č. 32/2000 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Slová „obdobie uplatňovania colnej kvóty od 1.1.2005 do 31.12.2005“ týkajúce sa sériových čísel 09.0107, 09.0109 a 09.0111 v piatom stĺpci prílohy III k nariadeniu (ES) č. 32/2000 sa nahrádzajú slovami „od 1. 1. 2006 do 31.12.2006, od 1.1.2007 do 31.12.2007 a od 1.1.2008 do 31.12.2008“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. decembra 2005